Narraro ssiuarraza marri tonauiza Zesopa poua uatimadedeniza uati tarrari:
—Rrina,
coriza rrippeuarri rrauirrana −naui nade.
Nazapa pouaza queriqquimanarrarideni inebobaqquirrari.
Zesopa narraro darroniza uittariza maride torraraha maride rricaza parra iaqquemanariui narrari.
Madirra ouahadeni naco darroni onihiza touaccamissemanarrari.
Rraui torrazapa rrorrode dacorehema ccarrona,
passo dacorehema ccarrona nezape coriza rriba rriba narrarorrine darroniza passo ssoniza ssoniza narraro.
Naraha Zesopa darroni zotouarri poua tati poponima ibemaza touittamissaza uadarronarrari.
Nazapa Zeso pouaza uaua quenarrari:
—Ia Maride nocco tirrarri!
Rre icanabote nani!
Nema nehe poni irricaniuarrinequi?
−quenarrari.
Nanarra Zeso nocco torraza totemaza rrorrodeza passoza uati tarrari:
—Peperri tarri!
Moua terrerarri!
−naui nade.
Nanerre rrorrode,
passo rriba rriba narraro naqui zamarrima narraro.
Zamarrima nezape passo rribabade.
Nazapa pocca mamari tabaqquiza uati tarrari:
—Nerrecotoui ticappinemanarraro?
Tiadenipe ouaza:
“Rrehe,
Zesopa ia touacaua-baqquiuiuarrine parrireui” tiquenerrerarrarorane?
−narrari Zeso.
Naraha pouadenipa cappinemanarrari.
Bodideni uarro quenaza pouadenira uimahaha canarrari:
—Arra ia Maridepa nerreco madirra?
Pouapa rrorrode,
passo rribabanima carrima neraha rrorrodeza:
“Peperri tarri” naza rrorrode zamarrima naua −quenarrari.